Падчас баёў за Лоеўскі плацдарм подзвігі здзяйснялі ўраджэнцы розных рэспублік Савецкага Саюза. Напрыклад, грузін Георгій Майсурадзэ паўтарыў подзвіг Аляксандра Матросава і закрыў сваім целам кулямётную кропку праціўніка. Пра падобныя подзвігі часта расказваецца на ўроках гісторыі, кожны з нас ведае, хто такі Аляксандр Матросаў і што такое кулямётная кропка. Ведаць — ведаем, аднак ці можам мы, прадстаўнікі ХХІ стагоддзя, якія прывыклі да штодзённага бытавога камфорту, цалкам зразумець, што гэта значыць — накрыць сваім целам варожы кулямёт? Крупейкі, высокі бераг павольнага Дняпра — выдатнае месца, каб пасядзець, адпачыць, паўглядацца ў пойму ракі і паразважаць над гэтым пытаннем. Дарэчы, цяжкапараненага Георгія Майсурадзэ дактарам удалося ўратаваць. За праяўлены гераізм ён атрымаў “Залатую Зорку” Героя Савецкага Саюза, па стане здароўя быў дэмабілізаваны, працаваў ляснічым у родным сяле. На радзіме слаўнаму сыну грузінскага народа ўстаноўлены бюст.